OBH 4575/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

M. I. lőrinci lakos panasszal fordult az állampolgári jogok országgyűlési biztosához, mert nyugdíja megállapításakor a Heves Megyei Nyugdíjbiztosítási Igazgatóság Gyöngyösi Kirendeltsége, illetőleg annak jogelődje, nem  ismerte el szolgálati időként az 1929. január l-től 1938. december 31-ig báró Soosberger Rezső vörösmajori gazdaságában mezőgazdasági munkásként és a lőrinci Petőfi Mg.tsz-nél 1968. május 2-től, 1981. julius 1-ig ledolgozott idejét. Továbbá a kirendeltség nem hajtotta végre az Egri Városi Bíróság P.2O. 987/1995/5. számú 1995. junius 6-án kelt végzését.

Alkalmazott jogszabályok

A dolgozók társadalombiztosítási nyugdíjáról szóló 1958. évi 40. tvr. /Tny/
2. §  (1) öregségi teljes vagy résznyugdíjra jogosult az a hatvanadik életévét betöltött férfi, illetőleg 55. életévét betöltött nő, aki a szükséges szolgálati időt megszerezte.

1966. évi 30. tvr. /TSzNyt./ 
5.§ Öregségi teljes nyugdíjra jogosult az a hatvanötödik  életévét betöltött féri és az a hatvanadik életévét betöltött nő, aki legalább tíz nyugdíjévet szerzett.

A dolgozók társadalombiztosítási nyugdíjáról szóló 
67/1958. /XII.24./ Korm. rend. /Rny/ mód.
60/1967. /XII.2l./ Korm. rend. 

3.§ (l) Ha a volt termelőszövetkezeti tag utolsó mezőgazdasági termelőszövetkezeti tagságának megszünését követően fennállott munkaviszonyával legalább tízévi szolgálati időt szerzett, legkorábban a Tny. 2. §-ában meghatározott korhatár elérésétől kérheti öregségi nyugdíjának a Tsznyt. rendelkezései szerint történő megállapítását.

/Tny. szabályai szerinti igény érvényesítése esetén egyrészt a termelőszövetkezeti  tagsággal szerzett nyugdíj éveket a nyugdíj megállapításánál nem veszik figyelembe, másrészt elveszti azt a jogát, hogy később a Tsznyt. alapján nyugdíjat igényelhessen./ 

A társadalombiztosításról szól 1975. évi II. tv. /T/

46. § ( 1 ) Az öregségi nyugdíj mértékét a nyugdíj megállapítása után szerzett szolgálati idő figyelembevételével kérelemre módosítani kell. A szolgálati időnek azt a tartamát azonban, amely alatt a nyugdíjat korlátozás nélkül folyósították, nem lehet figyelembe venni. 

( 2 ) Az öregségi nyugdíj összegét kérelemre ujból meg kell állapítani, ha az igénylőnek a nyugdíj megállapítása után szerzett szolgálati ideje alatt legalább harminchat havi keresete van. Az ujbóli megállapításnál a korábbi nyugdíjazáskor már figyelembe vett és - az ( 1 ) bekezdés rendelkezése szerint - az ezt követően szerzett szolgálati időt, valamint az utolsó harminchat havi kereseteket kell alapul venni. 

Megállapított tényállás

A Heves Megyei Nyugdíjbiztosítási Igazgatóság Gyöngyösi Kirendeltsége M. I. 1972.  január 12-én érkezett igényére tekintettel,  1972. március 12-től állapított meg öregségi teljes nyugdíjat az 1958. évi 40. sz. tvr. alapján a 9.Ny. 1616/72-22. alszámú határozatával, melyben 1939.január l-től 1968. április 30-ig terjedő időből 26 év 213 nap szolgálati időt ismert el. Figyelembe vehető átlagkeresetét pedig havi 1.700.- Ft-ban állapította meg. 

Az 1972. július 13-án kelt megállapító határozat tartalmazta, hogy az 1968. május 2-től  fennállott termelőszövetkezeti tagsági idejének szolgálati időként történő elismerésére nem nyílt lehetőség, mert az öregségi nyugdíj megállapítás időpontjában nem töltötte be a tsz. tagokra előírt öregségi korhatárt / 65. életév/, ezért tagsági idejének beszámítására lehetőség nem volt. 

Tekintettel arra, hogy az 1958. évi 40. sz. tvr. alapján előírt feltételekkel rendelkezett csupán - az igény elbírálása időpontjában - így ezen tsz. időnek beszámítására jelenleg sincs jogszabályi lehetőség. 

Szintén fentiekben idézett törvényerejű rendelet adott lehetőséget /legkorábban 1939. január l-től kezdődően / a mezőgazdasági munkásként eltöltött idők szolgálati időként történő figyelembe vételére. 
Korábbi idők elismerésére jogszabályi lehetőség nem volt,
Kirendeltség a már megállapított nyugellátása összegét az 1978. január 18-án kelt 9. Mszny. 3076/77-6. sz. határozatával ujból megállapította,  - átcserélte - , mert a nyugellátás megállapítását követően ujabb 36 havi keresettel rendelkezett, melynek alapján kiszámított ellátás összege kedvezőbb volt. 
Az átcserélés időpontjában további szolgálati idők elismerésére nem kerülhetett sor, mivel korábban megállapított ellátásának folyósítása szüneteltetve, illetve korlátozva nem volt. 

Az 1985. február 21-én beterjesztett ismételt igényére tekintettel, kirendeltség az 1975. évi II. tv. 46. §-a alapján ellátását ujból megállapította, /36 havi átcserélés/, továbbra is a már elismert 26 év 213 nap szolgálati idő figyelembe vételével, valamint 5197,52 Ft. átlagkereset alapján

M. I. az Egri Városi Bírósághoz benyújtott keresetében kérte az 1968-tól 1991. április 1-ig termelőszövetkezeti tagként eltöltött idejének utólagos beszámítását, a nyugdíja ujbóli megállapítását. 

Az Egri Városi Bíróság P.20.98.7/1995/5. számú végzésével  az igényérvényesítés időelőtti volta miatt a pert megszüntette. Tekintettel arra, hogy a szolgálati idő beszámítására  közigazgatási eljárás még nem volt folyamatban, elutasító határozatot a nyugdíjmegállapító szerv még nem hozott. A végzés a jogorvoslati lehetőségre is felhívta a figyelmet. 

A Heves Megyei Nyugdíjbiztosítási Igazgatóság Gyöngyösi Kirendeltsége  az állampolgári jogok országgyűlési biztosa megkeresésére, az Egri Városi Bíróság végzése alapján 1996. november 25-én a 9.Ny. 616/85-8. számú határozattal  M. I. öregségi nyugdíj felemelésére irányuló igényét az 1975. évi II. tv. alapján elutasította. A határozat tartalmazza a jogorvoslatra vonatkozó tájékoztatást. 
A Heves Megyei Nyugdíjbiztosítási Igazgatóság Gyöngyösi Kirendeltsége , illetőleg annak jogelődje, jogszerűen járt el az 1972. március 12-től, az akkor hatályos 1958. évi 40. tvr., majd  az 1966.évi 30.  tvr. szabályainak alkalmazásával megállapításra került nyugellátása, valamint az 1978-ban és 1985-ben elbírált átcserélési kérelme tekintetében.

A 9. Ny.  616/85-8. számú 1996. november 25-én kelt elutasító határozat is megalapozott, 
mivel az 1929. január 1-től 1938. december 31-ig, valamint az 1968-tól 1981-ig eltöltött idő utólagos beszámítására nincs lehetőség.

A fenti tényállás alapján további intézkedésre hatáskör hiányában nincs lehetőség, ezért
további ajánlást nem teszek. A  Nyugdíjbiztosítási Igazgatóság Gyöngyösi Kirendeltsége mulasztást követett el, mivel csak az állampolgári jogok országgyűlési biztosa felhívására hozta meg késedelmesen a 9. Ny. 616/85-8. számú öregségi nyugdíj felemelése iránti igényt elutasító határozatát 1995. november 25-én. A panaszost azonban hátrány nem érte. A jogorvoslati lehetősége biztosított, az erről szóló tájékoztatást a határozat tartalmazza.. 

Budapest, 1997. január 10.

Gönczöl Katalin